ПщыхьэщIэ Джумгъэ и уэрэдхэр
Сирием щекIуэкI зауэм нэхъ щигуащIэгъуэ щIыпIэхэм ящыщщ къэрал экономикэм и щыхьэру ябж Хьэлэб къалэр икIи щIыналъэр мамыр щыхъужынур иджыри гурыIуэгъуэкъым.
Нобэ фэдгъэцIыхуну ди гуапэ ПщыхьэщIэ Джумгьэ Хьэлэб щыщщ, илъэс тIощIрэ пщIыкIэ дзэм хэтащ. Тхьэмадэр, и унэгуащэр и гъусэу, лъагъунлъагъу къэкIуащ илъэс зыбжанэ и пэкIэ Хэкум къэIэпхъуэжа и къуитIым я деж. АрщхьэкIэ здагъэзэжыну я гугъа Хьэлэб кIуэ гъуэгум утехьэныр иджы дзыхьщIыгъуэджэщ, Хэкум къинэн щхьэкIэ узыхуэныкъуэ тхылъхэми лъэIэсыжыфхэркъым. Хьэлэб къыдэнащ Джумгьэ и хъыджэбз Iули. Зэкъуэшхэм — Мухьэмэдрэ Фаресрэ — я шыпхъур Хэкум къашэжыну хьэзырт, арщхьэкIэ Щам ирагъэхьа егъэблагъэ тхылъыр зэкIэ зэфIыхьакъым. Джумгьэрэ абы и унэгуащэмрэ я Iуэхур зэрыхъунур зэкIэ гурыIуэгъуэкъым: тхылъыншэу къэралым ис мыхъуну дадэмрэ нанэмрэ къэралитI зэхуакум дэзэрыхьащ: зым дэфтэрыншэу исыну хуиткъым, адрейм уихьэжыфыркъым. «Гъуэгур Хьумус нэс тэмэмщ, — жеIэ езы Джумгьэ, — итIанэ пыупщIащ. Хьэлэб сынэмысыжынумэ, мыхьэнэ иIэкъым сыщIежьэжынум. Хьэлэб сымыкIуэфынумэ, мыбы сыдэсынщ». «Зэманым къигъэлъэгъуэнщ» — аращ зэкIэ жэуапу щыIэр. А Iуэху зэхэзэрыхьам «и фIыгъэщ» Джумгьэ «Адыгэ псалъэм» къедгъэблагъэу зэрыцIыкIурэ гукIэ ихъума гъыбзэхэм дедэIуэну Iэмал щIэдгъуэтар. И щIалэгъуэм пшынэ еуэу щыта дадэм и лъапэ тригъауэхэмрэ и гур къызэфIэнэмэ пигъанэ тутынымрэ фIэкIа зыдимыгъэIэпыкъуу, и пшыналъэр къызыкъуех. Зэм уэрэдым хэтым игу щIогъури, и макъыр фIопкI, зэм ар къыжезыIа анэр игу къокIыж, зэми и Iуэху зэхэзэрыхьам хэкIыпIэ зэрыхуимыгъуэтыр гур къэзытIэщI псалъэхэмкIэ зыщхьэщегъэкI.
Джумгьэ Iурылъыр «адыгэбзэжьщ»: ар нобэрей литературэбзэ къэпсэлъыкIэ пхъашэм теткъым: тенджызыр тен[г’]ыз-щ, кIэрахъуэр [кI]эрахъуэ-щ [чI]эрахъуэ-къым, чэсейр [к’]эсейщ. Макъ къипсэлъхэм хуэдэу щабэщ Джумгьэ и хьэлри, цIыху тынш зыдекIуэкIыгъуафIэщ. «Уэрэд зыдэз дыщэ пхъуантэкIэ» уеджэну зыхуэфащэ тхьэмадэм Хэкум ирахауи езыр щалъхуа Хъэнасир къуажэм щаусауи адыгэбзэм и хъугъуэфIыгъуэ куэд ехъумэ. Ахэр зэкIэлъыкIуэурэ газетым къытеддзэн ди мурадщ. Нобэ фи пащхьэ къитлъхьэ уэрэдхэм ящыщу тIур Хэкум щаусащ, тIур — Хъэнасир, адрейр — мухьэжыр гъуэгум. Гъыбзэхэм я тхыдэр Джумгьэ и псалъэкIэ къокIуэ.
Хъэнасир къуажэр. 1960 гъэ Сурэтыр Къалмыкъ Аднан ейщ.
«Хэкум докIыж мыгъуи»
— Си адэшхуэр ПщыхьэщIэхэ ящыщщ, и цIэр ТIытIущ, Къулъкъужын икIащ. Аращ Хъэнасир нэкIуар. Си адэм илъэситху и ныбжьт мыбы щикIахэм, и цIэр Хьэлийт. Си нанэр, си анэм и анэр, уэрэджыIакIуэу щытащ адыгэ уэрэдыжьхэр ищIэу, пшынауэу. Абы си анэм зыкъом иригъэщIащ. Илъэсищэ — илъэситху чэму — псэуащ си анэр. КъызжиIэрт: мыхэр зэгъащIэ, къыпщхьэпэжынщ. Схъумащ иджыри къэс.
Мы уэрэдыр гъуэгум щызэхалъхьауэ аращ. Дэ дызэрикIрэ илъэсищэрэ илъэсиблрэ мэхъу. Абы щыгъуэм яуса уэрэдщ мыр.
Уорына ринэми уорына ринэми
Уорына ринэми Хэкум докIыж мыгъуи.
Мо тенджызыжь мыгъуэм
Кхъухьхэр щызэрожэрэ
Щауей Хьэжыжь мыгъуэм
Iуфэр къежыхь мыгъуи.
Уорына ринэми уорына ринэми
Уорына ринэми Хэкум докIыж мыгъуи.
Пщыунэ Гъазий мыгъуэр
ЗэрыпщэкIыхь мыгъуи,
Гъуэгуанэ кIыхь мыгъуэм
Дытеува мыгъуи.
Уорына ринэми уорына ринэми
Уорына ринэми Хэкум докIыж мыгъуи.
ЩIыбагъ балийхэри къызэтолъалъэрэ,
Ди нэпс цIыкIуитI мыгъуэр
КъытфIолъэлъэх мыгъуи.
Уорына ринэми уорына ринэми
Уорына ринэми Хэкум докIыж мыгъуи.
Кхъужь-мыIэрысэхэри къызэдогъагъэрэ
Сабийм дахэплъэмэ ди гъын
къагъакIуэ мыгъуи.
Уорына ринэми уорына ринэми
Уорына ринэми Хэкум докIыж мыгъуи.
Чэсей хъар хужь мыгъуэр
ЩIыфэм хогъуащэрэ
Дызэхэгъуэща мыгъуэу
ДыкъэкIуа хъуа мыгъуи.
Уорына ринэми уорына ринэми
Уорына ринэми Хэкум докIыж мыгъуи.
Чэсей хъар фIыцIэ мыгъуэм
ЩIыфэр къыреIэрэ,
Ди гум къеIа мыгъуэр
Ди Iыхьлы тIэкIу мыгъуэрщ.
Уорына ринэми уорына ринэми
Уорына ринэми Хэкум докIыж мыгъуи.
Истамбыл гъуэгури фи накIуэ-къакIуэщи,
Анзорхэ я къуэ мыгъуэр
Уэркъ къагъэделэ мыгъуи.
Уорына ринэми уорына ринэми
Уорына ринэми Хэкум докIыж мыгъуи.
Мо мафIэгужь мыгъуэм
ЩIым дрешыжь мыгъуи,
Марискэстаникэми*
ДыщызэхокIыж мыгъуи.
*Марискэстаникэ — Марьинскэ станицэ, мафIэгу тедзапIэ.
«Шы къарэжь»
— Мы уэрэдыр щаусар Хэкуращ, адыгэхэр ермэлыхэм (армянхэм) щезэуам щыгъуэ. Зытеухуар Къуэдзокъуэхэ я щIалэщ. И анэр дунейм ехыжати, и адэм къишэжауэ къыщхьэщытыр анэнэпIэст, езыми щхьэгъусэ къишауэ зы бын закъуэ иIэт. ЩIалэр дзэм хэтт. Махуэ гуэрым пIащIэу щыдэкIым, зэрымыщIэкIэ жьэхэуэри, шэ фалъэр ирикIутащ. И анэнэпIэсыр асыхьэтым «Шэр къыптихуэ» жиIэри къебгащ, щIалэми къигъэзэжакъым.
Шы къарэжьурэ шы къарэжь,
Мащэ Iуфэм ущоджэгу.
Армянышэурэ къэцIывахэр
Сэ си гущхьэ мыгъуэм щыджэгуаи.
Армянышэурэ къэцIывахэр
Сэ си гущхьэ мыгъуэм щыджэгуаи.
Уорынэ, уорынэ, уорынэ, уэй,
Уанауринэу ринанай,
Уорынэ, уорынэ ринэу ринэ,
Уэр, Къуэдзокъуэхэ, дыунэжаи.
Шэ фалъэшхуэр щискIутам
«Шэр къыптихуэ» къызжепIаи,
Шэ фIыцIэжь мыгъуэр къыщыстехуэм
Гыбзэ Iей мыгъуэр сигу къэкIаи.
Шэ фIыцIэжь мыгъуэр къыщыстехуэм,
И бзэ Iей мыгъуэр сигу къэкIаи.
Уорынэ, уорынэ, уорынэ уэй,
Уанауринэу ринанай,
Уорынэ, уорынэ ринэу ринэ,
Уэр, Къуэдзокъуэхэ, дыунэжаи.
Уэр си шыпхъуурэ ФатIимэт,
Сэ щхьэкIэ куэдрэ умыгъ,
Пшынэ фIыцIэр уи куэщI илъхьи,
Си гъыбзэ мыгъуэр схуэусыж.
Пшынэ фIыцIэр уи куэщI илъхьи
Си гъыбзэ мыгъуэр схуэусыж.
Уорынэ, уорынэ, уорынэ уэй,
Уанауринэу ринанай,
Уорынэ уорынэ ринэу ринэ,
Уэр Къуэдзокъуэхэ дыунэжаи.
Си щхьэгъусэурэ Iэминэт,
Ущысынкъым, удэкIуэнщ.
УщыдэкIуэкIэ, си фэеплъу
Си сабий мыгъуэм усхуеплъын?
УщыдэкIуэкIэ, си фэеплъу
Си сабий мыгъуэм усхуеплъын?
Уорынэ уорынэ уорынэ уэй,
Уанауринэу ринанай,
Уорынэ, уорынэ ринэу ринэ,
Уэр Къуэдзокъуэхэ дыунэжаи.
Си ныбжьэгъуурэ уэр Хьэмид,
УщыIэнкъым, укIуэжынщ.
УщыкIуэжкIэрэ дыдей дыхьи,
Си кIуэдыкIэ мыгъуэр схуажеIэж.
УщыкIуэжкIэрэ дыдей дыхьи,
Си кIуэдыкIэ мыгъуэр схуажеIэж.
Уорынэ, уорынэ, уорынэ уэй,
Уанауринэу ринанай,
Уорынэ, уорынэ ринэу ринэ,
Уэр Къуэдзокъуэхэ дыунэжаи.
Шы къарэжьурэ сызытесари
Мы губгъуэжьым ихьэжаи,
Iэщэ-фащэурэ сэ сIыгъахэр
ЩIы фIыцIэжь мыгъуэм щIэкIуэдаи.
Iэщэ-фащэурэ сэ сIыгъахэр
ЩIы фIыцIэжь мыгъуэм щIэкIуэдаи.
Уорынэ, уорынэ, уорынэ уэй,
Уанауринэу ринанай,
Уорынэ, уорынэ ринэу ринэ,
Уэр Къуэдзокъуэхэ дыунэжаи.
Мы губгъуэжьурэ сызэрылъым
Письмо тхылъыр къызотхыкI,
Письмо тхылъри къывнэмысу
Си псэ IэфI мыгъуэр щIым щIахьаи.
Лъостэхъанрэ Хьудрэ
— Мы уэрэдыр куэдым зэхащIыкIыркъым, псалъэ хэтхэм апхуэдизкIэ ухуэкIэ гъэщIэгъуэн яIэщи. Езыр щаусар Хэкуращ. «Уэ зегъэшэрашэри, уэ зегъэшэрэз. Уэ Шэрэш и къазу Лъостэхъан зэрыжьэгъуху», — жи. «Уэ Къумыху и бжьэу, Лъостэхъан зэрыкIуэкIафIэ», — жи. Бжьэм и лъэтэкIэм ирегъэщхь хъыджэбзым и зекIуэкIэр. ЩIалэм и цIэр Хьудщ, хъыджэбзым — Лъостэхъан. Пщащэр къегъэкIуасэри, щIалэр мэзым щIохьэж. Бабыгуейхэр мэтэдж, къамэ яIыгъыу бзылъхугъэр къытрахыжри, нэгъуей гуэрым ират. Ар зи гум темыхуэ Лъостэхъан еус уэрэдыр.
А зегъэшэрашэ мыгъуэри а зегъэшэрэзи,
А Шэрэш и къаз мыгъуэу,
Лъостэхъан зэрыжьэгъухуи,
А Къумыху и бжьэ мыгъуэу,
Лъостэхъан зэрыкIуэкIафIи.
Данагъуэу си щхьэцыгъуэшхуэ мыгъуэри
Хьудми и дзажэ щIэдзи,
Iэдиихуу си блэ хужьитIхэ мыгъуэри
Хьудми и пщэрыдзэни.
Сэ Хьуд хуэдэ щIалэ мыгъуи
Дэнэ мыгъуэм укъисхыжыни?
Сыт мыгъуэ си Лъостэхъан!
Бабыгуейм лIыщхьэурэ дэсхэ мыгъуэми
Къамэпэ къыздрашэхи,
ИщхъэрэкIэ срашэхыж мыгъуэри,
Нэгъуейми сыныратыжи.
Уо нарынэ хьай-рай
Сыту мыгъуэу сыкIуэдыкIей!
Сыт мыгъуэ си Лъостэхъан!
Хьудми и щIакIуэ гъуабжэ мыгъуэри
МащIэрэ зэрыкъэбыфи,
Бабыгуейм фэ фи тIэкIу мыгъуэри
Лъостэхъан къыфтрихаи.
Уо нарынэ хьай-рай
Сыт мыгъуэ си Лъостэхъан!
Хьудми и щхьэц зэтелъхэр мыгъуэри
А си дзажэ щIэдзти,
Хьудми и щIакIуэ гъуабжэ мыгъуэри
А си жэщ тепIэнти.
Хьудми и шухьэ бащлъыкъхэр мыгъуэри
А си щхьэфIэпхыкIти.
Сэ Хьуд хуэдэ щIалэ мыгъуэ
Дэнэ мыгъуэм укъисхыжыни?
Сагьдия
— Къуэдзокъуэ Сагьдия жаIэри зы пщащэ диIащ къуажэм. Хъыджэбз дахэт икIи Iущт ар. Пшынэ еуэртэкъым, ауэ уэрэд иусырт. «Iисмэт и гъыбзэри» абы зыхилъхьащ. Абы зы щIалэ гуэр фIыуэ илъагъурт ди къуажэм щыщу, ЛъэкIампIашэхэ я къуэт, и цIэр Хьэсэнт. Ауэ и адэм (абы и адэрат Хэкум икIар) Хьэсэн иримыту Зэкрей жаIэри нэгъуэщI зыгуэрым иритащ. Уэрэдыр Сагьдия и щхьэ хуиусыжауэ аращ.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Губгъуэ тхьэрыкъуэр, а сэрмыгъуэ,
Псыми кIэлъокIуэ жи,
Сэ сызыкIэлъыкIуэр, а сэрмыгъуэ,
Си нитIым яз мыгъуэраи.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Хъэнасир хадэм, а сэрмыгъуэ,
Псыхэр йожэх мыгъуэ жи.
Си нэкIущхьитIым, а сэрмыгъуэ,
Нэпсхэр къожэх мыгъуи жи.
Хъэнасир хадэм, а сэрмыгъуэ,
Тхьэмпэр погъукIри жи.
Ныбжьэгъу сызыхэтым, а сэрмыгъуэ,
СахэгъукIа мыгъуи жи.
Ныбжьэгъу сызыхэтым, а сэрмыгъуэ,
СахэгъукIа мыгъуи жи.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Хъэнасир Iуащхьэм, а сэрмыгъуэ,
ЦIыхубзхэр докIри жи.
Сэ си фэм дэкIыр, а сэрмахуэ,
Хэт хуэсIуэтэн мыгъуи жи.
Сэ си фэм дэкIыр, а сэрмахуэ,
Хэт хуэсIуэтэн мыгъуи жи.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Хъэнасир губгъуэм, а сэрмыгъуэ,
Шэтыр щаухуэри жи.
Iуэхур зыухуэр, а сэрмыгъуэ,
Жэнэт Iыхьлы мыгъуи жи.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Гъуэгу зэхэкIыпIэм, а сэрмыгъуэ,
Уэ уныкъуокIри жи.
Уэ къыппыкъуэкIахэр, а сэрмыгъуэ,
Уигу иримыхьа мыгъуи жи.
Уэ къыппыкъуэкIахэр, а сэрмахуэ,
Уигу иримыхьа мыгъуи жи.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Хъэнасир щIалэхэр, а сэрмыгъуэ,
Къызэдофийри жи.
Уэ уи фий макъыр, а сэрмахуэ,
Уэр яхэмытыж мыгъуи жи.
Уэ уи фий макъыр, а сэрмахуэ,
Уэр яхэмытыж мыгъуи жи.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Си Iэлъын цIыкIур, а сэрмыгъуэ,
МыщIитIу зэгуэси ей.
ЩIалитI зэгуэсым, а сэрмыгъуэ,
Уакъыхэсха мыгъуи жи.
Уаринэу ринэ уо нарынэ,
Уа ринэу ринэрай,
Уаринэу рынэ уо нарынэ,
Сызэгуоуд мыгъуи сэ.
Хъэнасир гъуэгури, а сэрмахуэ,
Зэрынашэкъаши рай-ей,
Си къэшэн закъуэр, а сэрмыгъуэ,
Сыгъыу дашыж мыгъуи жи.
Си къэшэн закъуэр, а сэрмахуэ,
Сыгъыу дашыж мыгъуи жи.
Iисмэт и гъыбзэ
— Iисмэт и гъыбзэр Хъэнасирым щаусауэ уэрэдщ. Индрисхэ (Хэкум икIа Къардэнхэ) я нысашэт. Iисмэт жаIэри Мамхэгъхэ ящыщ хъыджэбз дахэ джэгум кIуэну зигъэхьэзырырт. И анэм и цIэр Фаризщ, нысащIэм — Кэусэр. Зы Iэлъын и гъунэгъум и деж къилъэIухущ аби, ари зыIэритIагъэри кIуащ пщащэр. А Iэлъыныр къезыта гъунэгъум и цIэр Назирэщ. НысащIэр унэ щрашэм, Елджырокъуэхэ ящыщ зы щIалэм, Камил и цIэу, шэ игъауэу щIидзащ. Шэр къэлъеижри, а Iисмэтым къытехуащ, и пIи къикIакъым.
Уо ныранэринэ ринэ ринэми,
Уо ныранэ ныранэ ринэ,
Уонарынэ рынанэ ринэ мыгъуэми,
Iисмэтыр хьэдэ гуузи.
Мамхэгъхэ фи абдж щхьэгъубжэ мыгъуэми
Iисмэтыр къытолъэщIыхьи,
Уи анэр къыптелъэщIыхь мыгъуэурэ
Индрисхэ удигъэхьаи.
Уи анэр къыптелъэщIыхьу мыгъуэурэ
Индрисхэ удигъэхьаи.
Уо нэрынэ рынанэ ринэ ринэми,
Уо ныранэ рынанэ ринэ,
Уо ныранэ рынанэ рынэ ринэми,
Исмэтыр хьэдэ гуузи.
Мамхэгъхэ фи унэ лъагэ мыгъуэри
Iисмэтым къегъэщIэращIи,
Iисмэтыр гъэщIэрэщIауэ мыгъуэурэ
АлэрыбгъукIэ къыфхуахьыжаи.
Iисмэтыр гъэщIэрэщIауэ мыгъуэурэ
АлэрыбгъукIэ къыфхуахьыжаи.
Уо ныранэ рынанэ ринэ ринэми,
Уо ныранэ рынанэ ринэ,
Уо ныранэ рынанэ рынэ ринэми,
Iисмэтыр хьэдэ гуузи.
Назирэм и Iэлъын цIыкIуу мыгъуэри
Дахэурэ къыпIэретIагъи,
Iэрыхыжыгъуэм ухунэмыс мыгъуэурэ
ХьэдэгъэпскIым Iэрахыжаи.
Iэрыхыжыгъуэм ухунэмысу мыгъуэурэ
ХьэдэгъэпскIым Iэрахыжаи.
Уо нэрынэ рынанэ ринэ ринэми,
Уо ныранэ рынанэ ринэ,
Уо ныранэ рынанэ рынэ ринэми,
Iисмэтыр хьэдэ гуузи.
Мамхэгъхэ фи куэбжэшхуитIу мыгъуэри
Нэхущым къызэIувохи,
Жэнэтыбжэр зыхуIуаха мыгъуэри
Iисмэту хьэдэ гуузырщ.
Жэнэтыбжэр зыхуIуаха мыгъуэри
Iисмэту хьэдэ гуузи.
Уо нэрынэ рынанэ ринэ рынэми,
Уо ныранэ рынанэ ринэ,
Уо нэрынэ рынанэ рынэ ринэми,
Iисмэтыр хьэдэ гуузи.
Iисмэтым и данэ бэлътокухэр мыгъуэри
АтIэ мыгъуэ Iэгум йокIуади,
Iисмэтыр зытекIуэда мыгъуэри
Кэусэрым и унэиши.
Iисмэтыр зытекIуэда мыгъуэри
Кэусэрым и унэиши.
Уо ныранэ ныранэ ринэ ринэми,
Уо ныранэ рынанэ ринэ,
Уо ныранэ рыранэ рынэ ринэми,
Iисмэтыр хьэдэ гуузи.
Индрисхэ фи самоварышхуэ мыгъуэри
ФIамыщIым къызэгуеуди,
Iисмэтыр зэгуэзыуда мыгъуэри
Камилым и кIэрахъуэши.
Iисмэтыр зэгуэзыуда мыгъуэри
Камилым и кIэрахъуэши.
Уо ныранэ рынанэ ринэ рынэми,
Уо ныранэ рынанэ ринэ,
Уо ныранэ рынанэ рынэ рынэми,
Iисмэтыр хьэдэ гуузи.
Мамхэгъхэ фи уэрам кIыхьу мыгъуэми
АтIэ мыгъуэ дахэу уроплъи,
Iисмэтым и зэ Iуплъэгъуэ мыгъуэри
Елджырокъуэ псоми фи уаси.
Iисмэтым и зэ Iуплъэгъуэ мыгъуэри
Елджырокъуэ псоми фи уаси.
Уо ныранэ ныранэ ринэ ринэми,
Уо ныранэ ныранэ ринэ,
Уо ныранэ ныранэ рынэ рынэми,
Iисмэтыр хьэдэ гуузи.
Къущхьэурэ фи малъхъэ
цIыкIуу мыгъуэми
Тхылъри зэбгрегъэхри,
Iэзэми ущызэIих мыгъуэми
Къуажэми ди хьэдагъэшхуи.
Iэзэми ущызэIих мыгъуэми
Къуажэми ди хьэдагъэшхуи.
Уо ныранэ ныранэ ринэ ринэми,
Уо ныранэ ныранэ ринэ,
Уо ныранэ ныранэ рынэ рынэми,
Iисмэтыр хьэдэ гуузи.
Индрисхэ фи нар* жыгышхуэ мыгъуэми
Жьауэри дахэу къытхедзи,
КIэрахъуэшэр къыщытхадза мыгъуэми
Iисмэтыр къытхиудаи.
*Нар — гранат.
Зытхыжар ЧЭРИМ Марьянэщ.
